
Խոշտանգումների դեմ պայքարում անհրաժեշտ օրենսդրական բարեփոխումների փաթեթ


«Խոշտանգման և վատ վերաբերմունքի այլ դրսևորումների քրեականացման, կանխման, արդյունավետ քննության և հետապնդման օրենսդրական և իրավակիրառ մեխանիզմների կատարելագործումը» Ծրագրի այս հատվածում ընդհանուր ձևով` ըստ բարեփոխման ենթակա իրավունքի աղբյուրի, ներկայացված են օրենսդրական առաջարկներն՝ իրենց հիմնավորումներով հանդերձ, ինչին հաջորդում է այդ առաջարկների ամփոփումը՝ կոնկրետ օրենսդրական նախաձեռնություններ` տեքստային ձևով:


Ա. ՀՀ ՔՐԵԱԿԱՆ ՕՐԵՆՍԳԻՐՔ ԵՎ ՀՀ ՔՐԵԱԿԱՏԱՐՈՂԱԿԱՆ ՕՐԵՆՍԳԻՐՔ

ՀՀ ՔՕ բարեփոխման նպատակն է քրեականացնել խոշտանգման և այլ վատ վերաբերմունքի բոլոր ձևերը՝ ընդունելով խոշտանգման արգելքի erga omnes բացարձակ սկզբունք լինելու հանգամանքը: Ինչը ենթադրում է խոշտանգման հանցակազմի համապատասխանեցումը դրա միջազգայնորեն ընդունված բնորոշմանը: Ինչպես նաև` խոշտանգման համար խիստ սանկցիաների և պատասխանատվությունն ու պատիժը ծանրացնող հանգամանքների հստակ սահմանումը, բացարձակ արգելքների ամրագրումը՝ պետության կողմից այնպիսի գործողությունների կանխումն ապահովելու համար, որոնք ուղղված կլինեն խոշտանգումներն արդարացնելուն կամ դրանց ու դրանք կատարողների նկատմամբ ներողամիտ, իսկ իրականում ՀՀ այլ քաղաքացիների համեմատ խտրական վերաբերմունք դրսեևորելուն՝ խոշտանգման դեպքում քրեական պատասխանատվությունը բացառող հանգամանքներ նախատեսելու, խոշտանգման համար դատապարտված անձանց նկատմամբ ներում և համաներում թույլատրելու, նրանց պայմանական կամ քրեական սանկցիայի նվազագույնից ցածր պատիժ նշանակելու կամ պայմանական վաղակետ ազատվելու հնարավորության  սահմանելու և այլն: 

1. ՀՀ քրեական օրենսգրքի՝ խոշտանգումներին նվիրված հոդվածը պետք է համապատասխանեցվի ՄԱԿ-ի կոնվենցիային

1.1. Շատ կարևոր է, որպեսզի «խոշտանգում» հանցագործությունը բավարարի իրավական որոշակիության պահանջներին: Սրա համար նախևառաջ անհրաժեշտ է հստակ օրենսդրական տարբերակում անցկացնել վատ վերաբերմունքի շեմերի միջև, որպեսզի խոշտանգում գործադրողները չխուսափեն քրեական պատասխանատվությունից՝ ենթարկվելով միայն կարգապահական կամ վարչական պատասխանատվության կամ ընդհանրապես ազատվեն որևէ պատասխանատվությունից՝ օրենքի անորոշությունն հօգուտ իրենց մեկնաբանվելու հանրաճանաչ սկզբունքի կիրառման պատճառով: 

1.2. Մասնավորապես, եթե քրեականացվում է միայն «խոշտանգումը», իսկ վատ վերաբերմունքի մյուս երկու դրսևորումները, այն է՝ անմարդկային և արժանապատվությունը նվաստացնող վերաբերմունքը, փաստորեն, դառնում են վարչական կամ կարգապահական պատասխանատվության հիմքեր, ապա դա չի կարող ճիշտ համարվել, քանի որ գործնականում, դրանց տարանջատումը չափազանց դժվար է՝ կախված գործի կոնկրետ հանգամանքներից: Մտավախությունն այն է, հնարավոր է, որ «խոշտանգման» և վատ վերաբերմունքի մյուս երկու ձևերի դրսևորման առկայության մասին կասկածների դեպքում, դրանք կփարատվեն հօգուտ ենթադրյալ խոշտանգողների, և նրանք կազատվեն քրեական պատասխանատվությունից: Հետևաբար, անհրաժեշտ է կամ վատ վերաբերմունքի մյուս երկու դրսևորումները ևս ներառել նոր հոդվածում, կամ դրանք նախատեսել առանձին հոդվածներով: Ընդ որում, պետք է առաջնորդվել այն սկզբունքից, որ ժողովրդավարական հասարակության առաջընթացը, պայմանավորված` ՄԻԵԿ 3-րդ հոդվածով սահմանված արգելքի բացարձակ բնույթով, գնում է վատ վերաբերմունք հանդիսացող գործողություններն հետզհետե «խոշտանգում» եզրույթի ներքո դիտարկելու ճանապարհով, եթե իհարկե, հաղթահարված է ՄԻԵԿ 3-րդ հոդվածով պահանջվող վատ վերաբերմունքի դաժանության շեմն` ընդհանրապես: Սա չափազանց կարևոր է ՄԻԵԴ-ի պահանջների տեսանկյունից, վերջինս «Սելմունին ընդդեմ Ֆրանսիայի» գործով նշել է հետևյալը.

«առանձին գործողություններ, որոնք նախկինում դասակարգվում էին որպես «անմարդկային և արժանապատվությունը նվաստացնող վերաբերմունք» (այլ ոչ թե՝ «խոշտանգում»), ապագայում կարող են դասակարգվել այլ կերպ… քանի որ մարդու իրավունքների և հիմնարար ազատությունների պաշտպանության ոլորտում հետզհետե ավելի արդիական է դառնում չափորոշիչների բարձրացման անհրաժեշտությունը, ինչն անխուսափելիորեն պահանջում է ավելի խիստ լինել ժողովրդավարական հասարակության հիմնարար արժեքների խախտված լինելը գնահատելիս»:[footnoteRef:1] [1:  28.07.1999, կետ 101:] 


1.3. Այսպիսով, անհրաժեշտ է վատ վերաբերմունքի դրսևորումների աստիճանակարգված տարբերակում՝ «դաժանության շեմի»՝ Մարդու իրավունքների Եվրոպական դատարանի կողմից հաստատված չափորոշիչներով հստակ ձևակերպելով, թե ի՞նչ են իրենցից ներկայացնում «խոշտանգում», «արժանապատվությունը նվաստացնող վերաբերմունք» և «անմարդկային վերաբերմունք» հանցագործությունները՝ բացառելով իրավական անորոշությունները դրանք կազմող գործողությունները կամ անգործություն արարքները որակելիս: Մասնավորապես, խոսքը վերաբերում է այս հանցակազմերի օբյեկտիվ կողմի (օրինակ՝ հոգեբանական ճնշում, ֆիզիկական հարկադրանք և այլն), սուբյեկտիվ կողմի (ցուցմունք ստանալու նպատակ, ֆիզիկական և/կամ հոգեկան ցավ պատճառելու նպատակ և այլն), սուբյեկտի (պաշտոնատար անձի կողմից կամ նրա դրդմամբ և այլն) և օբյեկտի (արդարադատության դեմ, մարդու դեմ ուղղված հանցագործություն) հստակ օրենսդրական նկարագրմանը: Ի տարբերություն ՄԱԿ-ի Մարդու իրավունքների կոմիտեի, որն «…անհրաժեշտ չի համարում մշակել արգելված գործողությունների ցանկը կամ հստակ տարբերակումներ սահմանել վատ վերաբերմունքի կամ պատժի տարբեր ձևերի միջև, քանի որ այդ տարբերակումները յուրաքանչյուր դեպքում կախված են գործադրվող վերաբերմունքի բնույթից, նպատակից և դաժանության աստիճանից»,[footnoteRef:2] Եվրոպական դատարանը նման տարբերակում անցկացնում է. [2:  ՄԱԿ-ի ՄԻԿ-ի կոմիտեի Ընդհանուր մեկնաբանություններ, հոդված 7, 44-րդ նստաշրջան, 1992թ., ՄԱԿ-ի փաստաթղթեր՝ HRI/GEN/1/Rev.1.30 (1994), § 4.   ] 


«88. Որպեսզի վատ վերաբերմունքը ընկնի 3-րդ հոդվածի գործողության տակ, այն պետք է հասնի ծանրության նվազագույն աստիճանի: Այս նվազագույնի գնահատականը կախված է մի շարք հանհամանքներից, ինչպիսիք են վատ վերաբերմունքի տևողությունը, դրա ֆիզիկական կամ հոգեբանական ազդեցությունը, որոշ դեպքերում՝ տուժողի սեռը, տարիքը, առողջական վիճակը (Ջալլոհն ընդդեմ Գերմանիայի, Jalloh v. Germany [GC], no. 54810/00, § 67, ECHR 2006-IX): Այլ գործոնները ներառում են այն նպատակը կամ շարժառիթը, որի համար այդ վերաբերմունքը դրսևորվել է (Աքսոյն ընդդեմ Թուրքիայի, Aksoy v. Turkey, 18 December 1996, § 64, Reports 1996-VI), ինչպես նաև կոնտեքստը, օրինակ՝ լարված մթնոլորտը և էմոցիաները (Սելմունիի գործը, § 104)»: 

«89.  Դատարանն ընդունել է, որ վերաբերմունքը հանդիսանում է «անմարդկային», քանի որ ի թիվս այլի, եղել է կանխամտածված, տևել է ժամեր շարունակ, և պատճառել կամ մարմնական վնասվածք կամ ինտենսիվ ֆիզիկական ցավ կամ հոգեբանական տառապանքներ (Լաբիտայի գործը, § 120): Վերաբերմունքը դիտվել է որպես «նվաստացնող», երբ եղել է այնպիսին, որ զոհերի մոտ առաջացրել է վախի, ընկճվածության և ստորադասվածության այնպիսի զգացում, որն ունակ է եղել ստորացնելու կամ նսեմացնելու նրանց և կոտրելու նրանց ֆիզիկական կամ հոգեբանական դիմադրությունը, կամ եղել է այնպիսին, որ զոհին մղել է գործելու իր կամքին կամ խղճին հակառակ (Քինանն ընդդեմ ՄԹ, Keenan v. the United Kingdom, № 27229/95, § 110, ECHR 2001-III, և Ջալլոհի գործը, § 68-րդ)»:[footnoteRef:3] [3:  Գաֆգենն ընդդեմ Գերմանիայի, 01.01.2010թ, § 87-րդ: 
] 


Տարբերակման հիմնական չափանիշը, իհարկե, խոշտանգման դեպքում՝ տեղեկություն ստանալու նպատակն է:

1.4. Քանի որ ներկայումս ՀՀ-ում ընթանում են քրեական նոր օրենսգրքի նախագծի քննարկումներ, ապա արդիական ենք համարում այս հատվածում առաջարկվելիք օրենսդրական փոփոխությունները դիտարկել ՀՀ նոր ՔՕ-ի համատեքստում: Նախագծի 414-րդ հոդվածը («Խոշտանգումը») 1-ին մասում սահմանում է հետևյալը.

«1. Պաշտոնատար անձի կողմից անձին դիտավորությամբ ֆիզիկական ուժեղ ցավ կամ հոգեկան տառապանք ապօրինաբար պատճառելը կամ դրան դրդելը կամ դրա համաձայնություն տալը կամ դրա կապակցությամբ թողտվություն դրսևորելը՝ այդ կամ մեկ այլ անձից տեղեկություն կամ խոստովանություն ստանալու կամ այն արարքի համար պատժելու նպատակով, որն այդ  անձը կամ մեկ ուրիշը կատարել է կամ որի կատարման մեջ մեղադրվում է, այդ կամ մեկ այլ անձին վախեցնելու կամ որևէ գործողություն կատարելուն կամ կատարումից ձեռնպահ մնալուն հարկադրելու նպատակով կամ ցանկացած բնույթի խտրականության վրա հիմնված որևէ պատճառով՝
պատժվում է ազատազրկմամբ՝ երեքից վեց տարի ժամկետով»:

Ողջունելիորեն փորձ է արվել նոր ՔՕ նախագծի տեքստում արտացոլել խոշտանգման ՄԱԿ-ի կոնվենցիայի բնորոշումը, ինչը տեղ է գտել վերջինիս ՀՀ պաշտոնական թարգմանության մեջ, այն է՝

«Խոշտանգում» սահմանումը նշանակում է ցանկացած գործողություն, որի միջոցով պետական պաշտոնյա անձը կամ պաշտոնապես հանդես եկող այլ մարդ, կամ նրանց հրահրմամբ և գիտությամբ կամ լռելյայն համաձայնությամբ, որևէ անձի մտածված կերպով հասցնում է ուժեղ ցավ կամ տառապանք` մարմնական կամ մտավոր, նրանից կամ երրորդ անձից տեղեկություններ կամ խոստովանություն կորզելու, իր կամ երրորդ անձի կատարած հանցանքի կամ այն գործած լինելու մեջ կասկածելու համար, ինչպես նաև նրան կամ երրորդ անձին վախեցնելու կամ հարկադրելու նպատակով, կամ ցանկացած բնույթի խտրականության վրա հիմնված ամեն մի այլ պատճառով»: Սա չի ներառում այն ցավն ու տառապանքը, որոնք բխում են օրինական պատժամիջոցներից միայն կամ հատուկ են դրանց։[footnoteRef:4] [4:  Հայաստանի Հանրապետության ԱԳՆ պաշտոնական տեղեկագիր, Հ-4(12), 20 դեկտեմբերի, 2004թ., էջ 116: Պետք է նշել, որ պաշտոնական թարգմանության մեջ վերջին նախադասությունը չի արտահայտում բնօրինակի տեքստը, այն է՝ «It does not include pain or suffering arising only from, inherent in or incidental to lawful sanctions», որը պետք է թարգմանել որպես «Այս բնորոշման մեջ չեն մտնում այն ցավն ու տառապանքը, որոնք ծագում են սոսկ օրինական սանկցիաների պատճառով, անբաժանելի են այդ սանկցիաներից կամ ծագել են դրանցից` պատահականորեն»:] 


Նույն հոդվածի 2-րդ մասով նախատեսվում է հետևյալը.

2. Սույն հոդվածը չի խոչընդոտում միջազգային որևէ փաստաթղթի կամ ներպետական օրենսդրության, որոնք բովանդակում են կամ կարող են բովանդակել ավելի լայն կիրառման դրույթներ։[footnoteRef:5] [5:  Ինչպես տեսնում ենք, ՄԱԿ-ի կոնվենցիայի 1-ին հոդվածի 2-րդ մասում նույնպես արտացոլվում և խրախուսվում է «խոշտանգում» հասկացությունը հետսհետե ավելի լայն կիրառելու միտումը: ] 


Ամենասկզբից, պետք է նշել, սակայն, որ ՄԱԿ-ի կոնվենցիայի 1-ին հոդվածի 1-ին մասի թարգմանությունը, չափազանց խրթին է և չի բավարարում իրավաբանական տեքստի ձևակերպման տեխնիկայի պահանջներին: Նույնը, ավելի քիչ վերապահումներով, վերաբերելի է նաև նոր ՔՕ-ի նախագծին: 

Առաջարկում ենք սահմանման հետևյալ, մեր կարծիքով, իրավաբանորեն ավելի ընթեռնելի թարգմանությունը՝

«ցանկացած արարք, որի միջոցով պետական պաշտոնյայի կամ ի պաշտոնե հանդես եկող անձի կողմից, նրանց հրահրմամբ կամ գիտությամբ կամ լռելյայն համաձայնությամբ, որևէ անձի դիտավորությամբ հասցվում է ուժեղ ցավ կամ տառապանք` ֆիզիկական կամ հոգեկան, նրանից կամ երրորդ անձից տեղեկություններ կամ խոստովանություն կորզելու, նրա կամ երրորդ անձի կատարած հանցագործության կամ այն կատարած լինելու մեջ կասկածվելու համար պատժելու, ինչպես նաև նրան կամ երրորդ անձին վախեցնելու կամ հարկադրելու նպատակով, կամ ցանկացած բնույթի խտրականության վրա հիմնված մեկ այլ պատճառով»:

1.5. Այնուհետև, խիստ մտահոգիչ է ՔՕ նախագծում «խոշտանգում» հասկացությունը բնորոշելիս «ապօրինաբար» բառի օգտագործումը, քանի որ ՄԱԿ-ի կոնվենցիայի իմաստով խոշտանգումն առկա է արդեն իսկ այն գործողությունների կատարման պահին, որոնք նկարագրված են տեքստում և օրինականության լրացուցիչ թեստի անցկացում չի պահանջվում: Սա մտահոգիչ է նաև այն տեսակետից, որ ստացվում է, որ կոնվենցիայի համաձայն խոշտանգում կազմող գործողությունները կարող են նաև օրինական, այսինքն՝ հնարավոր է այդ գործողությունների թույլատրված լինելը: Սա միանշանակ խախտում է խոշտանգման արգելքի բացառիկ բնույթը, և շեղում է կոնվենցիայի տեքստից: Նախ, կոնվենցիան ապօրինի հատկանիշը չի ներառում սահմանման մեջ՝ ցույց տալով խոշտանգման արգելքի բացարձակ բնույթը: ՄԱԿ-ի կոնվենցիայի 1-ին հոդվածի 1-ին մասի վերջին նախադասությունը ձևակերպված է ոչ թե որպես բացառություն առկա բացարձակ արգելող նորմից, այլ որպես նշում, թե ի՞նչը չի կարող համարվել որպես այդ արգելքից շեղում (այլ ոչ թե՝ նշում այն մասին, թե ե՞րբ է այդ շեղումը թույլատրելի):

Վերջին նախադասությունը գրված է՝ 1) բացառապես որպես պատասխանատվության, այսինքն՝ մեղքի հաստատումից հետո անձի նկատմամբ կիրառվող պատժամիջոցից բխող տառապանքների մասով, և 2) որպես այդ պատժամիջոցից օբյեկտիվորեն և անխուսափելիորեն, այսինքն՝ առանց մարդկային լրացուցիչ նպատակադրման բխող, պատժի կրման պայմաններին ներհատուկ հետևանք: Մինչդեռ նախագծով ստացվում է, որ հնարավոր է տառապանքների պատճառումը որակվի օրինական՝ քննության փուլում:  

Առաջարկում ենք չձգտել պարտադիր կերպով նոր ձևակերպումներ գտնել, քանի որ կոնվենցիայի տեքստի ոչ միայն բովանդակությունը, այլ նաև պարունակող տեխնիկան հստակ ուղերձներըարտահայտում են խոշտանգման արգելքի բացարձակ բնույթը, և որից ցանկացած շեղում` անօրինական է:

1.6. Այժմ անդրադառնանք նոր ՔՕ-ի նախագծով առաջարկվող որակյալ հանցակազմերին: 

«2. Սույն հոդվածի առաջին մասով նախատեսված արարքը, որը՝
1) կատարվել է անչափահասի նկատմամբ,
2) կատարվել է հղի կնոջ նկատմամբ,
3) կատարվել է հանցավորից նյութական կամ այլ կախվածության մեջ գտնվողի նկատմամբ,
4) կատարվել է մի խումբ անձանց կողմից,
5) կատարվել է առանձին դաժանությամբ,
6) կատարվել է անձի կամ նրա մերձավորի նկատմամբ` կապված այդ անձի կողմից իր պետական, քաղաքական, ծառայողական, մասնագիտական կամ հասարակական գործունեության կամ պարտքի կատարման հետ,
          պատժվում է ազատազրկմամբ՝ հինգից  տաս տարի ժամկետով:

3. Սույն հոդվածի առաջին մասով նախատեսված արարքը, որը՝
1) կատարվել է հանցավոր կազմակերպության կողմից,
2) կատարվել է առանձին դաժանությամբ,
3) կատարվել է բարձրաստիճան պաշտոնատար անձի կողմից,
4) անզգուշությամբ առաջացրել է ծանր հետևանքներ,
          պատժվում է ազատազրկմամբ՝ վեցից  տասներկու տարի ժամկետով:

1.7. Պետք է ասել, որ ողջունելի է նման մոտեցումը՝ մանրամասնել ծանրացուցիչ հանգամանքները, սակայն այստեղ ևս կան թերություններ: Մասնավորապես՝ 

1.7.1. Նախ, տեխնիկական վրիպում՝ «կատարվել է առանձին դաժանությամբ» որակյալ հատկանիշը կրկնվում է և 2-րդ և 3-րդ մասում: 

1.7.2. Այնուհետև, «ծանր հետևանքներ առաջացնելը» որակյալ հատկանիշը չի համապատասխանում իրավական որոշակիության սկզբունքին: Սա մտահոգիչ է, քանի որ, եթե նախկինում օրենսդիրը նշում էր` «եթե բացակայում են 112 հոդվածի հատկանիշները», ապա այժմ հնարավոր է, որ խոշտանգման դեպքում առաջանա ծանր մարմնական վնասվածք, անգամ՝ ծանր մարմնական վնասվածք պատճառելը՝ մահվան ելքով, ու ստացվի, որ անհրաժեշտ կլինի կիրառել նվազ ծանր հանցագործության մասին հոդվածը՝ խոշտանգումը (մեղադրյալի համար ավելի բարենպաստ օրենքի կիրառման կանոնի համաձայն): Կստացվի, որ 3-րդ մասում քրեականացվում են խոշտանգման բոլոր հնարավոր ծանր հետևանքները՝ մարմնական ծանր վնասը և մահ պատճառելը: 

Առաջարկում ենք կամ պահպանել գործող օրենսգրքի լուծումը՝ հանելով այս հանցակազմից նշված հետևանքները, կամ՝ բացել, թե որո՞նք են այդ ծանր հետևանքները՝ առնվազն ի դեմս ծանր մարմնական վնասվածքի և մահ պատճառելու և նախատեսել համապատասխան, սանկցիաներ՝ ավելի ծանր, քան մարդու դեմ ուղղված համապատասխան հանցագործությունների՝ սանկցիաներով: Հստակ պետք է սահմանել` այլ ծանր հետևանքները ևս, օրինակ՝ տուժող անձին պաշտպանության կամ սահմանադրական այլ իրավունքից զրկելը, անդառնալի դատական սխալը և այլն: Լուծման տարբերակներից մեկն էլ կարող է լինել վկայակոչող դիսպոզիցիա ունենալը և 2-րդ կամ 3-րդ մասում հետևյալ նորմի նախատեսումը՝ «սույն օրենսգրքի 171-րդ հոդվածով նախատեսված հետևանքները» (Առողջությանը ծանր վնաս պատճառելը), որը կարծում ենք` կլինի օպտիմալ տարբերակը: 

1.7.3. Սանկցիաների մասով, նախ, շատ մեծ է նվազագույնի և առավելագույնի միջև տարբերությունը, որը խտրականության դրսևորման մեծ պոտենցիալ է պարունակում, օրինակ՝ 10 տարի ոչ յուրայինի և 5 տարի յուրայինի համար: Խտրականության տեսակետից պետք է դիտարկել նաև սրա հետևանքով ստեղծվող կոռուպցիոն ռիսկերը, այն է՝ ֆինանսական դրության (կաշառքի դիմաց) նվազ ծանր պատիժ նշանակելը:[footnoteRef:6] Այնուհետև, արդարացված չէ նախատեսել երեք մաս նույն հոդվածում, և նվազագույն պատիժների միջև տարբերությունը լինի այդքան փոքր:  [6:  Այս առթիվ լրացուցիչ ներկայացվել են այլ առաջարկներ ևս:] 


1.7.4. Ծանրացուցիչ հանգամանքների մասով մենք առաջարկում ենք տարբերակել նաև մինչև 15 տարեկանի նկատմամբ խոշտանգումը՝ մինչև 18 տարեկանի նկատմամբ խոշտանգումից: Օրինակ, անչափահասների հետ կապված ՄԻԵԴ-ը նշում է, որ՝

«Դատարանը ցավով արձանագրում է, որ ոչ ներպետական դատական ակտերում և ոչ էլ Կառավարության դիտարկումներում որևէ հղում չկա խնդրո առարկա արարքի առանձնակի ծանրության վերաբերյալ` կապված տուժողի տարիքի հետ, և ոչ էլ որևէ հղում` անչափահասների պաշտպանության մասին որևէ ներպետական օրենսդրության վրա: Իշխանությունները կարող էին դիմումատուի խոցելի վիճակը դիտել որպես ծանրացուցիչ գործոն»:[footnoteRef:7]   [7:  «Օքքալին ընդդեմ Թուրքիայի» (Okkali v. Turkey, դիմում Հ- 52067/99) գործով ՄԻԵԴ 17.10.2006թ վճիռ, § 70: Սա հստակ առաջադրանք է. դատարաններին` տուժողի տարիքը, մասնավորապես` երեխա լինելը, պատիժ նշանակելիս` որպես ծանրացուցիչ հանգամանք դիտելու համար, ինչպես նաև, Թուրքիայի և այլ ԵԽ երկրների օրենսդիրներին` քրեական օրենսգրքում համապատասխան փոփոխություն մտցնելու համար` արարքի որակյալ հանցակազմ սահմանելու առումով:
] 


1.7.5. Այս առումով, ուսանելի է Ֆրանսիայի ՔՕ փորձը՝ ի դեմս՝ 222-1-ից մինչև 222-6 հոդվածների, («Խոշտանգումների և դաժանության գործողությունների մասին»), որից ներկայացնում ենք, ՀՀ ՔՕ ընդունված օրենսդրական տեխնիկայի տեսանկյունից առավել կիրառելի կարգվարումները, որոնց համաձայն նախատեսված են հետևյալ ծանրացուցիչ հանգամանքները.

1. 15 տարին չլրացած անչափահասի նկատմամբ,
1. Այն անձի նկատմամբ, ում տարիքի, հիվանդության, վնասվածքի, ֆիզիկական կամ հոգեկան պակասության կամ հղիության պատճառով առանձնակի խոցելի վիճակում գտնվելը ակնհայտ է կատարողի համար կամ նրան հայտնի է,
1. Կանխամտածված ձևով,
1. Զենքի գործադրմամբ կամ գործադրման սպառնալիքով:

Հաշվի առնելով խոշտանգման բնույթը առաջարկում ենք ևս երկու ծանրացնող հանգամանքի նախատեսում, այն է՝ նույն գործողությունները ուղղված՝ 1) մեկ այլ հանցագործությունը թաքցնելուն կամ մեկ այլ հանցագործության կատարումը հեշտացնելուն, և 2) ակնհայտ անմեղ անձին քրեական հետապնդման կամ քրեական պատասխանատվության կամ պատժի ենթարկելուն:

1.7.6. Ծանրացուցիչ հանգամանքներում կատարված խոշտանգման համար  սանկցիաները պետք է խստացնել: Նույն Ֆրանսիայի օրենսդրությամբ «հասարակ» դաժանության համար 222-1 հոդվածով նախատեսված է բացարձակ որոշակի սանկցիա՝ 15 տարի ժամկետով ազատազրկում, իսկ վերը նշված ծանրացուցիչ հանգամանքներից որևէ մեկի դեպքում նույն հանցագործությունը կատարելու համար սահմանվում է 20 տարվա ազատազրկում: 


1.8. Անհրաժեշտ է ապահովել խոշտանգան համար բավականաչափ զսպող, արդյունավետ և համաչափ պատիժներ նշանակելու և դրանք ի կատար ածելու հստակ օրենսդրական երաշխիքներ: Պահանջվում է խոշտանգումների հետ կապված հատուկ նորմեր նախատեսել՝ որևէ հանգամանք որպես պատասխանատվությունը մեղմացնող դիտելու, պայմանական դատապարտելու, պատասխանատվությունից և պատժից ազատելու, օրենքով նախատեսված նվազագույն պատժից ցածր պատիժ նշանակելու, պատժից պայմանական վաղակետ ազատելու, ներման, համաներման  հարցերը լուծելիս:[footnoteRef:8]  [8:  Այս հարցերի պատշաճ լուծումը չի կարող սահմանափակվել միայն օրենսդրական բնույթի բարեփոխումներով, այլ ենթադրում է նաև դատական պրակտիկայի կատարելագործում: Օրինակ՝ քրեական օրենսգրքով նախատեսված պատասխանատվությունը մեղմացնող հանգամանքների ցանկը սպառիչ չէ, և դատարանը կարող է ինքնուրույն որոշել, որ այս կամ այն հանգամանքը հանդիսանում է տվյալ գործով պատասխանատվությունը մեղմացնող: Հայեցողության մեծ դաշտ են ընձեռում նաև պայմանական դատապարտման և նյութական օրենքի կիրառման վերը նշված մյուս բոլոր դեպքերը: Հենց նման հարցերի լուծման ուղղությամբ առաջարկներ ներկայացնելու նպատակ ունի ծրագրի 2-րդ հատվածը՝ Դատական ուղեցույցի մշակումը:] 


1.8.1. Պետք է օրենսդրության մեջ բացառել խոշտանգումը արդարացնող նորմերի որևէ, ցանկացած կարգի գոյությունը, խոշտանգողների հանդեպ մեղմ վերաբերմունքի դրսևորումը և դրա դեմ պետք է նախատեսել հստակ արգելք: Մասնավորապես, անհրաժեշտ է՝

1.8.1.1. Ամրագրել, որ որևէ նպատակ չի կարող իրավաչափ համարվել «սույն հոդվածով արգելված արարքները» արդարացնելու կամ դրանց համար նախատեսված քրեական պատասխանատվությունը բացառելու, ինչպես նաև սույն հոդվածով սահմանված պատիժը մեղմացնելու համար:

1.8.1.2. Ամրագրել, որ (քրեական պատասխանատվությունը բացառող առանձին հանգամանքները չեն տարածվում այս գործերի վրա): Մասնավորապես, հրաման կատարելը կամ ծայրահեղ անհրաժեշտությունը (Նյուրնբերգյան սկզբունք) չեն կարող այդպիսի հիմք հանդիսանալ:

1.8.1.3. Արգելող նորմեր նախատեսել ՔՕ հետևյալ հոդվածներում՝ 70-րդ հոդված (Պատիժը պայմանականորեն չկիրառելը), 82, 83-րդ հոդվածներ («Համաներումը» և «Ներումը»), 76-րդ հոդված (Պատիժը կրելուց պայմանական վաղաժամկետ ազատելը)[footnoteRef:9]: Ինչպես նշում է Եվրոպական դատարանը՝ [9:  Հետագա շարադրանքում ներկայացված են համապատասխան առաջարկներ նաև ՀՀ ՔԿՕ-ի հետ կապված:] 


«{ՄԻԵԿ} 3-րդ հոդվածի դատավարական պահանջները գնում են նախաքննության փուլից այն կողմ, երբ … նախաքննությունը բերում է նրան, որ գործը ուղարկվում է ազգային դատարաններին. վարույթն ամբողջովին վերցրած, ներառյալ դատաքննությունը, պետք է համապատասխանեն 3-րդ հոդվածում ամրագրված արգելքին: Սա նշանակում է, որ ներպետական դատական իշխանությունները որևէ հիմնավորմամբ չպետք է պատրաստ լինեն անպատիժ թողնել պատճառված ֆիզիկական կամ հոգեբանական տառապանքը: Սա էական է, որպեսզի պահպանվի հանրության վստահությունը և աջակցությունը օրենքի իշխանության նկատմամբ, ինչպես նաև` կանխելու այն արտաքին տպավորությունը, որ իշխանությունները հանդուրժում են ոչ-իրավաչափ արարքները կամ հանցակցում դրանց …»:[footnoteRef:10] [10:  «Օքքալին ընդդեմ Թուրքիայի» (Okkali v. Turkey, դիմում Հ- 52067/99) գործով ՄԻԵԴ կողմից 2006թ. հոկտեմբերի 17-ին կայացված վճիռն, կետ 65:] 


1.8.2. Պայմանական դատապարտումը, պատասխանատվությունից և պատժից ազատելու, օրենքով նախատեսված նվազագույն պատժից ցածր պատիժ նշանակելու, պատժից պայմանական վաղակետ ազատելու, ներման, համաներման, քրեական հետապնդման վաղեմության ժամկետի սահմանման հարցերը լուծելիս` պետությունը պետք է հաշվի առնի այս հանցագործությամբ  բացարձակ արգելքի խախտվելու հանգամանքը, որը կատարվում է դիտավորությամբ և որը չունի որևէ արդարացում: ՄԱԿ-ի Խոշտանգումների դեմ կոմիտեի եզրակացության համաձայն, համաներումն ու ներումը «խախտում են անվերապահ արգելքի սկզբունքը»:[footnoteRef:11] Ոչ բոլոր հարցերը, ինչպես նշվեց վերևում, կարող են լուծվել միայն օրենսդրորեն, սակայն ստորև ներկայացվող առաջարկները, կարծում ենք, խիստ անհրաժեշտ են՝ հաշվի առնելով, որ վերը նշված գործողություններն անհամատեղելի են պետության՝ խոշտանգման դեպքերը կանխելու, մեղավորներին հայտնաբերելու և արդյունավետորեն պատժելու պոզիտիվ պարտավորությունների տեսանկյունից: ՄԱԿ-ի ԽԴԿ-ն նշում է.  [11:  Ընդհանուր մեկնաբանություն Հ-2, CAT/C/GC/2, կետ 5:] 


«Որոշ պետություններ «համաներում են հայտարարել խոշտանգումների կիրառողների նկատմամբ: Համաներումը, սովորաբար, անհամատեղելի է նման գործողությունները քննելու, իր իրավազորության ներքո դրանցից պաշտպանություն ապահովելու և ապագայում դրանք կանխելու պետության պարտականության հետ»:[footnoteRef:12]  [12:  ՄԱԿ-ի ՄԻԿ-ի կոմիտեի Ընդհանուր մեկնաբանություններ 20, կետ 15:] 


Անհրաժեշտ է, որպեսզի Հայաստանում համաներման ապագա ակտերում հստակ բացառված լինի խոշտանգման հանցագործության վրա դրանց տարածումը: Ինչպես նշում է Եվրոպական դատարանը՝ 

«Եթե պետության ներկայացուցիչը մեղադրվում է վատ վերաբերմունքի կամ խոշտանգում գործադրելու մեջ, «արդյունավետ քննության» նպատակների տեսանկյունից չափազանց կարևոր է, որպեսզի քրեական հետապնդման իրականացումն ու պատժի նշանակումը չլինեն որոշակի ժամկետն անցնելուց հետո անհնարին, իսկ ներման կամ համաներման շնորհումը՝ լինի անհնար»:[footnoteRef:13] [13:  Աբդուլսամեթ Յամանն ընդդեմ Թուրքիայի, 02.11.2004, կետ 55:] 


1.8.3. Ներման գործընթացը և ՀՀ Նախագահին՝ Սահմանադրությամբ տրված ներման իրավունքի իրացմանը կոչված` 19.11.2003թ «Դատապարտյալների ներման խնդրագրերը քննարկելու կարգը հաստատելու մասին» հրամանագիրը պետք է խմբագրել՝ այն հաշվով, որպեսզի ներման իրավունքից զրկված լինեն խոշտանգման համար դատապարտված անձինք: Հաշվի առնելով խոշտանգումների արգելքի erga omnes բնույթը, Հայաստանի Հանրապետությունը պետք է զերծ մնա խոշտանգողներ կատարողների նկատմամբ ներում կամ համաներում կիրառելուց, այդ թվում` պատիժը կրելու համար Հայաստանին հանձնված դատապարտյալների նկատմամբ, այսինքն՝ անկախ այն հանգամանքից ՀՀ-ն դատավճռի կայացման, թե` դատավճռի կատարման պետություն է:

1.8.4. Քանի որ քրեակատարողական օրենսգիրքն անմիջապես կապված է Կոնվենցիայի համապատասխանող պատժի ի կատար ածումն ապահովելու հետ, ապա այստեղ նույնպես պետք են որոշակի բարեփոխումներ: Մասնավորապես, անհրաժեշտ է՝	

1.8.4.1. ՔԿՕ-ի 114-րդ հոդվածում (Պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու պայմանները) նախատեսել հատուկ նորմեր` 119-րդ հոդվածով արգելված արարքների համար` ապահովելով տուժող կողմի արդյունավետ ներգրավվածության երաշխիքներ: 

1.8.4.2. ՔԿՕ-ի 115-րդ հոդվածում (Որոշակի ժամկետով կամ ցմահ ազատազրկման դատապարտված անձին պատիժը կրելուց պայմանական վաղաժամկետ ազատելու կամ պատժի չկրած մասն ավելի մեղմ պատժատեսակով փոխարինելու ներկայացման կարգը) նախատեսել հատուկ նորմեր` 119-րդ հոդվածով արգելված արարքների համար` ապահովելով տուժող կողմի արդյունավետ ներգրավվածության երաշխիքներ: 

1.8.5. Անհրաժեշտ է ՔՕ-ում սահմանել հատուկ նորմ ՝ խոշտանգման հանցագործության՝ քրեական հետապնդման վաղեմության ժամկետ չկիրառվելու համար, քանի որ սա իրենից ներկայացնում է մարդկության դեմ ուղղված հանցագործություն: Միջազգային քրեական դատարանի Կանոնադրության 29-րդ հոդվածը ուղղակի նշում է, որ «այն հանցագործությունների նկատմամբ, որոնց վրա տարածվում է Դատարանի իրավազորությունը, վաղեմության որևէ ժամկետ չի սահմանվում»: 

1.9. Անհրաժեշտ է քրեականացնել մի շարք «հարակից» արարքներ: Մասնավորապես՝ 

1.9.1. Առանձին հոդվածով կամ մասով՝ քրեականացնել «խոշտանգման իրական վտանգի տակ դնելը՝ պաշտոնատար անձի կողմից»: Սա բխում է պետության այն պարտավորություններից, որոնց համաձայն, չի կարելի անձին թողնել կամ դնել խոշտանգման այնպիսի վտանգի մեջ, որն հաստատապես հայտնի է ակմ պետք է հայտնի լինի: Այս մոտեցումը շատ լավ ամրագրված է հանձնման հետ կապված իրավակարգավորումներում, սակայն կիրառելի է այլ դեպքերում ևս՝ օրինակ, ձերբակալվածին որոշակի խուց տեղավորելու, և այլն:

1.9.2. Պետք է քրեականացնել նաև խոշտանգումը չկանխելը:

1.9.3. Անհրաժեշտ է ապահովել, որպեսզի վատ վերաբերմունքի համար պատասխանատվության ենթարկվեն ոչ միայն կատարողները կամ համակատարողները, այլև հանցակիցները, դրանց մասին իմացած-չհայտնած անձինք, նախապես չխոստացված պարտակում իրականացրած անձինք, և վերջապես՝ առնվազն պաշտոնական անփութության համար այն պաշտոնատար անձինք, ովքեր ղեկավարել են այն հիմնարկը, որի վարչական շենքում տեղի է ունեցել հանցագործությունը: 

1.9.4. Անհրաժեշտ է սահմանել բժշկական հետազոտության կեղծ արդյունքներ ներկայացնելու հանցակազմ: Բացի այդ, անհրաժեշտ է որպես խոշտանգման հանցակցություն դիտարկել բժիշկների կողմից հետևյալ գործողությունները՝ վնասվածքները կամ հոգեբանական տրավման փաստաթղթավորելուց հրաժարվելը, վատ վերաբերմունքի ենթարկված անձանց բժշկական օգնություն տրամադրելը՝ հետագա կտտանքներին դիմանալու նպատակով: Որպես բժիշկների մեղավորության ապացույց պետք է համարել հետևյալ փաստերը, երբ առկա կլինի առողջական վիճակի օբյեկտիվ տվյալների ու խոշտանգման ենթադրյալ զոհի և/կամ ենթադրյալ խոշտանգողների բացատրությունների անհամապատասխանություն:  

Բ. ՀՀ ՔՐԵԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳԻՐՔ ԵՎ ՀԱՐԱԿԻՑ ՕՐԵՆՍԴՐՈՒԹՅՈՒՆ

ՀՀ ՔԴՕ բարեփոխման նպատակն է նախատեսել այնպիսի կարգավորումներ, որոնք կերաշխավորեն խոշտանգումների կանխարգելումը՝ նվազեցնելով/բացառելով խոշտանգմամբ ձեռք բերված ապացույցների օգտագործումը դատարանում, նվազեցնելով/չեզոքացնելով խոշտանգման վտանգը անազատության մեջ գտնվող անձանց համար, խրախուսելով` խոշտանգման մասին հաղորդումների ներկայացումը, ապահովելով դրանց արդյունավետ և անկախ քննությունը՝ փաստերը հաստատելու, մեղավորներին հայտնաբերելու և տուժողներին հատուցում տրամադրելու միջոցով:

1. Նվազեցնել/բացառել խոշտանգմամբ ձեռք բերված ապացույցների օգտագործումը դատարանում 

1.1. Անհրաժեշտ է նախատեսել ապացույցների թույլատրելիության բովանդակային քննարկման համար նախնական դատալսումներ: 

«24.  Եվրոպական դատարանը գտել է, որ քրեական դատավարության ժամանակ որպես ապացույց օգտագործվել են խոշտանգումների ազդեցության տակ տված ցուցմունքներ, և եզրահանգել է, որ անկախ նրանից, թե ինչ ազդեցություն են ունեցել խոշտանգումների միջոցով ձեռք բերված ցուցմունքները դիմումատուի քրեական վարույթի արդյունքի վրա, նման ապացույցի օգտագործումը ամբողջ դատավարությունը դարձնում է անարդար»:[footnoteRef:14]  [14:  ՀՀ ՎԴ 26.03.2010թ ՎԲ-04/10 գործով և 10.04.2009թ ՀՔՐԴ 2/0028/01/08 որոշումներ] 


Այս որոշման մեջ ՀՀ Վճռաբեկ դատարանն հղում է արել «Հարությունյանն ընդդեմ Հայաստանի» ՄԻԵԴ 28.06.2007թ. վճռի վրա, որտեղ ՄԻԵԴ-ն իր կայուն հաստատված դիրքորոշումն է արտահայտում այն մասին, որ եթե մինչև դատավճռի կայացումը արատավոր ապացույցը մնացել է ապացուցողական նյութի մեջ, ապա այն ինչ-որ չափով օգտագործվել է: Իսկ եթե օգտագործվել է, ապա Կոնվենցիայի խախտում արձանագրվում է, եթե այդ ապացույցը վճռորոշ ազդեցություն է ունեցել դատապարտման վրա: Խոշտանգմամբ ձեռք բերված ապացույցների պարագայում, ինչպես գիտենք, ՄԻԵԴ-ը (տես՝ Դատական ուղեցույցում մեջբերված «Հարությունյանն ընդդեմ Հայաստանի» վճիռը), այդ թեստը չի անցկացնում և արդարացի դատաքննության իրավունքի խախտում է ճանաչում՝ անկախ օգտագործված ապացույցի դատավճռի վրա ունեցած նշանակությունից:

Մեկ այլ, գանգատի հիման վրա կայացված վճռում, շատ կարևոր մի նախադեպում ՄԻԵԴ-ը նշում է հետևյալը.

«Չնայած իր [Դատարանի] խնդիրը չէ վերացական ձևով քննել ապացույցների թույլատրելիության հարցը քրեական իրավունքի ոլորտում, Դատարանն իր ափսոսանքն է հայտնում առ այն, որ սույն գործով Ազգային անվտանգության դատարանը այդ խնդիրը չի լուծել նախքան գործն ըստ էության քննելը»:[footnoteRef:15] [15:  Հուլկի Գանեսն ընդդեմ Թուրքիայի, 19.06.2003, § 91:] 


ԽԴԿ-ն նույնպես կոչ է անում, որպեսզի դատարանները որևէ տեսակի միջանկյալ վարույթ իրականացնեն՝ վատ վերաբերմունքի հիմքով ապացույի անթույլատրելիության մասին հայտարարության առթիվ: «Որոշ դեպքերում դատավորները կարող են առանձին լսում նշանակել («դատաքննություն՝ դատաքննության շրջանակներում») նման հայտարարություններով՝ նախքան հիմնական դատական նիստում կոնկրետ ապացույցի թույլատրելիության հարցը լուծելը»[footnoteRef:16]: [16:  Конор Фоли, “Борьба с пытками: руководство для судей и прокуроров”, Центр по защите прав человека, Эссекский университет, 2003, с. 59.] 


1.2. Այս մոդելի իրացման առավել արդյունավետ ձևն, իհարկե, նախնական այնպիսի դատալսումներ անցկացնելն է (Ամերիկյան մոդել)[footnoteRef:17], որոնց ընթացքում տեղի կունենա ապացույցների թույլատրելիության բովանդակային քննարկում: Սակայն, մինչ նման ինստիտուցիոնալ լուծումը` դատարանները կարող են, իսկ խոշտանգումների պնդումների դեպքում, ըստ ՄԻԵԴ իրավունքի՝ պարտավոր են, կատարել ապացույցի թույլատրելիության ստուգում առանձին ընթացակարգով և նախքան դատավճիռ կայացնելը (խորհրդակցական սենյակ հեռանալը`ըստ էության դատական ակտ կայացնելու):  [17:  Ամերիկյան մոդելի («ոչ ոք չի կարող լռեցնել հնչած զանգը») առավելությունը նրա «ինտելեկտուալ ազնվության» մեջ է, երբ դատավորը/երդվյալը ընդհանրապես տեղյակ չէ նման ապացույցի մասին: Դատավորը կարող է հազար անգամ անթույլատրելի ճանաչել խոստովանական ցուցմունքը, սակայն մեղադրական դատավճիռ կայացնել՝ մտքում ունենալով դրա շնորհիվ իրեն հասանելի դարձած տեղեկությունները:] 


Հարցին էլ ավելի արմատական լուծում կարող է տրվել հետևյալ իրավակարգավորմամբ, եթե Սահմանադրությամբ ամրագրվի տեղական դատարանների ինստիտուտը, այսինքն՝ երբ տեղական դատարանը, դատական վերահսկողության շրջանակներում կիրականացնի նաև ապացույցների թույլատրելիության ստուգում, որից հետո միայն գործը կուղարկվի առաջին ատյանի դատարան՝ այլ դատավորի կողմից և առանց անթույլատրելի ճանաչված ապացույցների, քննության:[footnoteRef:18]  [18:  Այս հարցի հետ կապված, տես, ավելի մանրամասն՝ «Դատական ուղեցույցի» Ա. կետը:] 


Անկախ ամեն ինչից, սակայն, այս պահին անհրաժեշտ է դուրս բերել ՀՀ ՔԴՕ նախագծից այն դրույթը (326-րդ հոդվածի 4-րդ մաս), որ անթույլատրելի ճանաչված ապացույցները, չնայած հանվելով հետազոտման ենթակա ապացույցների ցանկից, պահվում են գործի հետ միասին՝ որպես մեթոդոլոգիապես սխալ նորմ (այսինքն՝ եթե ապացույցի բովանդակությանը դատավորը կարող է ծանոթանալ, ապա այն օգտագործվում է որպես ապացույց, քանի որ ազդում է դատավորի համոզմունքի ձևավորման վրա): Նոր ՔԴՕ նախագծի 326-րդ հոդվածի 2-րդ մասը, որի համաձայն, «ապացույցի թույլատրելիության հարցը քննարկելիս դրա բովանդակային հետազոտում չի իրականացվում», իսկ հետևյալ իրավակարգավորմամբ` «եթե ապացույցի թույլատրելիության որոշումը պահանջում է տվյալ կամ մեկ այլ ապացույցի բովանդակային հետազոտում, ապա ապացույցն անթույլատրելի ճանաչելու միջնորդության լուծումը հետաձգվում է և հիմնական դատալսումների ընթացքում իրականացվում է սույն օրենսգրքի 341-րդ հոդվածով սահմանված կարգով», նախնական դատալսումները ապացույցների թույլատրելիության իրական ինստիտուցիոնալ մեխանիզմից վերածվում է դատաքննության նախապատրաստական տեխնիկական փուլի:


2. Նախատեսել երաշխիքներ՝ մեղադրյալի հարցաքննության ընթացքում խոշտանգումների բացառման համար

2.1. ՔԴՕ-ում պետք է նախատեսել, որ հարցաքննությունը պետք է կատարվի հատուկ դրա համար նախատեսված վայրում: Բացի այդ, անհրաժեշտ է նույն ՔԴՕ-ում սահմանել, որ անձից արգելանքի ոչ պաշտոնական վայրում ստացված ցուցմունքները ճանաչվում են անթույլատրելի՝ որպես քրեադատավարական օրենքով սահմանված կարգի էական խախտմամբ ձեռք բերված ապացույցներ: Նույնը պետք է նախատեսվի հարցաքննության այլ այնպիսի պայմանների խախտման համար, ինչպիսիք են հարցաքննության տևողությունը, ժամը և այլն: Բացի այդ, հատուկ պետք է նշվի, որ հարցաքննության արդյունքներն անթույլատրելի է որպես ապացույց օգտագործելը, եթե հարցաքննությանը նախորդել է անձի նկատմամբ վատ վերաբերմունքի որևէ դրսևորում՝ ոչ միայն բռնության, այլև վատ պայմանների առումով՝ սննդից, քնից զրկում, մշտապես էլեկտրական լույսի միացված լինելը և այլն:

«Հարցաքննություն» եզրույթը չի վերաբերում միայն այն ժամանակահատվածին, երբ արգելանքի տակ գտնվող անձին տրվում են հարցեր: Այն կարող է ներառել այդ ընթացակարգին նախորդող, հաջորդող կամ համընկնող ընթացակարգերը, երբ ձերբակալվածի վրա ֆիզիկական կամ հոգեբանական ճնշում է գործադրվում՝ նրան բուն պաշտոնական հարցաքննության ժամանակ ապակողմնորոշելու կամ ավելի զիջողական կեցվածք ընդունելուն հարկադրելու նպատակով: Բոլոր նմանատիպ գործողությունները պետք է արգելվեն բացարձակ ձևով»[footnoteRef:19]:  [19:  Конор Фоли, “Борьба с пытками: руководство для судей и прокуроров”, Центр по защите прав человека, Эссекский университет, 2003, с. 53: ] 


2.2. Անհրաժեշտ է ՔԴՕ-ում նախատեսել, որ հարցաքննությունից առաջ անձը տեղեկացվի հարցաքննությանը ներկա գտնվող անձանցից յուրաքանչյուրի ով լինելու և դերակատարության մասին: Ինչպես նաև, պետք է հատուկ պահանջներ նախատեսել` հարցաքննության անցկացման վայրերի և ալկոհոլային կամ թմրամիջոցների ազդեցության տակ գտնվող անձանց հարցաքննության կարգի մասին:[footnoteRef:20] [20:  ՀՀ Վճռաբեկ դատարանը, Վ.Սահակյանի գործով իր 31.10.2014թ. որոշման մեջ անմեղության կանխավարկածից բխող՝ ապացուցմանը ներկայացվող պահանջներ է նշել, որ դրանք պետք է ձեռք բերվեն օրենքով սահմանված կարգով և արժանահավատությունը երաշխավորող պայմաններում՝ սա համարելով «ողջամիտ կասկածից վեր շեմը» բավարարելու կարևոր նախապայման: Դատարանը նշել է, որ «ստորադաս դատարանները, գնահատելով Վ.Սահակյանի սկզբնական նախաքննական ցուցմունքները, ինչպես նաև՝ հետագա նախաքննական և դատաքննական ցուցմունքների արժանահավատության հարցը, որևէ վերլուծություն և հիմնավորում չեն նշել համապատասխան ցուցմունքները տալու հանգամանքների, Վ.Սահակյանի հոգեբանական կամ ֆիզիոլոգիական վիճակի վերաբերյալ, ստացված տեղեկությունները չեն վերլուծել իրենց ամբողջության մեջ, համադրել դրանք այլ ապացույցների հետ, պարզել դրանց համապատասխանությունը կամ հակասությունը, հակասության դեպքում` դրա պատճառները»: Վ.Սահակյանը արդարացվեց, քանի որ ստորադաս դատարանների կողմից արժանահավատ գնահատված ցուցմունքները տրվել էին Վ.Սահակյանին բերման ենթարկելու օրվան՝ 24.10.2013թ, հաջորդող օրը, երբ նա դեռ թմրամիջոցների ազդեցության տակ էր:  ] 


2.3. Անհրաժեշտ է նախատեսել, որ խոստովանական ցուցմունքը, եթե չի տրվել պաշտպանի կամ դատավորի ներկայությամբ, չի կարող լինել թույլատրելի ապացույց: Նման ապացույցը կարող է օգտագործվել միայն` դա ձեռք բերած անձին պատասխանատվության ենթարկելու վարույթում: Դատարանները պետք է անթույլատրելի ճանաչեն պաշտպանի բացակայությամբ տրված խոստովանությունը: 

Այս առումով, ՀՀ ՔԴՕ նախագիծը հստակ նշում է, որ եթե անձը հրաժարվում է իր նախաքննության ընթացքում, պաշտպանի բացակայությամբ տրված խոստովանական ցուցմունքից, ապա այն չի կարող օգտագործվել իր դեմ:[footnoteRef:21] Միաժամանակ, Նախագիծը նշում է, որ կարելի է ցուցմունքները դեպոնացնել, եթե դրանք տրվել են առանց պաշտպանի ներկայության, սակայն` դատավորի առջև, որից անձը չի կարող հրաժարվել: Մինչդեռ, պետք է ասել, որ Նախագծում` այս հարցում, «դատավոր» և «դատարան» հասկացությունները չեն համապատասխանում միմյանց: Միջազգային չափորոշիչները թույլատրելի են համարում պաշտպանի բացակայությամբ, արգելանքի տակ գտնվող անձի տրված նախաքննական խոստովանական ցուցմունքը միայն այն դեպքում, երբ ներկա գտնվող դատավորը, (նույնը կարելի է ասել պաշտպանի մասին), իրոք տրամադրում է արդյունավետ, տվյալ դեպքում՝ դատական իշխանության ատրիբուտներին համապատասխանող երախիքներ: Այսինքն՝ դեպոնացմանը ներկա դատավորը պետք է հանդես գա որպես դատարան՝ սրանից բխող լիազորվածության ատրիբուտից ենթադրվող բոլոր հետևանքներով հանդերձ՝ ի դեմս իր ակտիվ դերի, այլ ոչ թե` արված խոստովանության ձևական պատշաճությունն ապահովող, զուտ դատավորի կարգավիճակ ունեցող սուբյեկտ:[footnoteRef:22] [21:  Նախագիծ, հոդված 97 (Ապացույցների թույլատրելիությունը և դրանց օգտագործման սահմանափակումները), մաս 6-րդ. «Պաշտպանի բացակայությամբ մեղադրյալի տված և չդեպոնացված ցուցմունքները չեն կարող օգտագործվել որպես ապացույց, եթե մեղադրյալը դատարանում հրաժարվել է դրանցից»:]  [22:  Նախագիծ, հոդված 315 (Ցուցմունքի դեպոնացման ընթացակարգը), մաս 3-րդ. «Դատարանն ապահովում է սույն օրենսգրքով սահմանված՝ հարցաքննության ընթացակարգի պահպանումը, ինչպես նաև ցուցմունքի դեպոնացման ընթացքում հակընդդեմ հարցման իրավունքի իրականացումը։ Դատարանն իրավասու չէ դեպոնացման ընթացքում ըստ էության հարցեր տալ»։
] 


Միանգամայն պարզ է, որ եթե միջազգային չափորոշիչները նախատեսում են, որպեսզի արգելանքի տակ գտնվող անձի տրված նախաքննական խոստովանական ցուցմունքը թույլատրելի ապացույց ճանաչվելու` վերջինս պետք է տրված լինի պաշտպանի կամ դատավորի ներկայությամբ, ապա նկատի են ունենում հավասարապես արդյունավետ երաշխիքներ ապահովող անձանց ներկայությունը:

Բացի այդ, Մարդու իրավունքների հարցերով Միջամերիկյան հանձնաժողովը կարևորում է երկու սկզբունք, որոն հաշվի չեն առնվել ՔԴՕ նախագծում: Առաջինն այն է, որ պաշտպանի ներկայությունը ծագում է ձերբակալման պահից, այսինքն՝ այն պահից, երբ անձը պարտավոր է մնալ ոստիկանների տրամադրության տակ: Սկզբունքորեն, փաստաբանը պետք է ներկա լինի առաջին հարցաքննությունը: ՔԴՕ նախագծի 110-րդ հոդվածի 3-րդ մասի համաձայն, 2-րդ մասի 4-6-րդ կետերով սահմանված իրավունքները (զանգի, բժշկի, փաստաբանի) ծագում են հետաքննության մարմնի կամ վարույթն իրականացնելու իրավասություն ունեցող մարմնի վարչական շենք մուտք գործելու պահից: Դեպոնացման հետ կապված պետք է նշել, որ, ըստ էության, խոստովանական ցուցմունքի դեպոնացման ցանկությունը՝ եթե միջնորդությունը գալիս է մեղադրյալից, կամ համաձայնությունը՝ եթե այն գալիս է քննիչից, ամեն դեպքում իրենից ներկայացնելով մեղադրյալի դատավարական դիրքորոշում, հանդիսանում է նաև ցուցմունք` այդ եզրույթի  ինքնավար (ավտոնոմ) իմաստով, հետևաբար՝ անհրաժեշտ է, որպեսզի այդ կամքն արտահայտված լինի պատշաճ երաշխիքների ապահովմամբ՝ փաստաբանի ներկայությամբ: Մեծ հարց է, թե ինչպե՞ս է «ապահովվելու» անձի` մինչև նման դիրքորոշում արտահայտելը  պաշտպանի հետ տեսակցած չլինելը, քանզի` ցանկացած պաշտպան հորդորելու է անձին չգնալ ցուցմունքի դեպոնացման: 

Այսպիսով, ՔԴՕ Նախագծից անհրաժեշտ է հանել մեղադրյալի խոստովանական ցուցմունքի դեպոնացման հնարավորությունը: «Հարցաքննությունների ժամանակ վատ վերաբերմունքի և խոշտանգումների վտանգը մեծանում է այն դեպքերում, երբ իրավական համակարգը մեղադրանքի հիմքում գլխավորապես դնում է խոստովանություններն ու նախաքննության ընթացքում ձեռք բերված ապացույցները, և այդ վտանգը հատկապես մեծ է, երբ հարցաքննությանը չի մասնակցում պաշտպանը»:[footnoteRef:23] [23:  Конор Фоли, “Борьба с пытками: руководство для судей и прокуроров”, Центр по защите прав человека, Эссекский университет, 2003, с. 52] 


2.4. ՔԴՕ-ում անհրաժետ է նախատեսել, որ արգելանքի տակ, ինչպես նաև ազատության մեջ գտնվող կասկածյալի/մեղադրյալի հարցաքննությունը պետք է տեսաձայնագրառվի և համարվի հարցաքննության արձանագրառման ձևի պատշաճության տարր, որի չպահպանումը հանգեցնում է ցուցմունքի անթույլատրելի ապացույց ճանաչվելուն:[footnoteRef:24] Հարցաքննության տեսաձայնագրառումն, ի թիվս այլնի` պետք է արտացոլի մասնակցող անձանցից յուրաքանչյուրի անվան, պաշտոնի և գտնվելու նպատակի ներկայացումը, ինչպես նաև հնարավորություն տա դիտողին պարզելու, թե արդյոք հարցաքննվողը թողնո՞ւմ է որոշումներ կայացնելու և դատողություններ անելու ունակ անձի տպավորություն: Կասկածյալի/մեղադրյալի տեսաձայնագրառման կրիչի մեկ օրինակը պետք է մատչելի լինի պաշտպանական կողմին: Սա կարևոր է նաև վատ վերաբերմունքի մասին կեղծ ահազանգերից հենց ոստիկանությանը հետագայում պաշտպանելու համար:   [24:  ՄԱԿ-ի Խոշտանգումների հարցերով հատւկ զեկուցողի Հաշվետվություն, ՄԱԿ-ի փաստաթղթեր՝ A/56/156, հուլիս, 2001, կետ 39, (զ):] 



3. Նվազեցնել/չեզոքացնել խոշտանգման վտանգը անազատության մեջ գտնվող անձանց համար

3.1. Ընդհանուր դիտարկումներ.  2013թ. հունվարի 1-ի դրությամբ ՀՀ-ում անազատության մեջ գտնվող անձանց ընդհանուր թիվը կազմել է 4756, որից 1228-ը՝ կամ 28%-ը՝ խափանման միջոց կալանքի տակ գտնվող անձինք են: Գաղտնիք չէ, որ իրականում գոյություն ունեցող մեղավորության կանխավարկածի ուժով, (որի արմատները նախաքաննության արդյունքների հիմնավորվածության կանխավարկածի մեջ են), գործում է նաև անազատության կանխավարկածը, և եթե անձի խափանման միջոցն ընտրվել է կալանքը, ապա օրինաչափորեն, որպես քրեական պատիժ` նշանակվելու է ազատազրկումը: Այսպիսով, կալանավորումը խափանման միջոցից վերածվել է «հայցի ապահովման միջոցի», և որքան շատ լինեն այլընտրանքային խափանման միջոցների կիրառման դեպքերը, այնքան ավելի շատ կլինեն ազատազրկման հետ չկապված նշանակվող քրեական պատիժները, հետևաբար` ավելի քիչ՝ մեկուսարանների և քրեակատարողական հիմնարկների ծանրաբեռնվածությունն ու նվազ՝ խոշտանգմանը հավասարազոր պայմաններում այնտեղ անձանց պահելու վտանգը: Ընդհանրապես՝ ընդունված կանոնի համաձայն, եթե պետությունը մարդուն զրկում է ազատությունից, ապա պարտավոր է հոգ տանել այդ մարդու անվտանգության և բարեկեցության մասին:[footnoteRef:25]  [25:  ՄԱԿ-ի ԽԴԿ-ի կոմիտեի Ընդհանուր մեկնաբանություններ, հոդված 7, 44-րդ նստաշրջան, 1992թ., ՄԱԿ-ի փաստաթղթեր՝ HRI/GEN/1/Rev.1.33 (1994), par. 3.   ] 


«Ձեռք բերված տվյալները ցույց են տալիս, որ մինչդատական կալանքը Հայաստանում, ի հակասություն միջազգային չափորոշիչների, կիրառվում է ոչ որպես ծայրահեղ միջոց: Հակառակը, կալանքի միջնորդություն ներկայացնելը և այդ միջնորդությունների բավարարումը համատարած բնույթ են կրում: Գրեթե բացառվում է մինչդատական կալանքից ազատելը՝ նախքան դատաքննությունն սկսելը, և անձը կալանքի տակ պահվում է մինչև վերջնական դատավճռի կայացումը: Գրավը կամ ազատությունից զրկելու հետ չկապված խափանման այլ միջոցները հազվադեպ են կիրառվում»:[footnoteRef:26] [26:  «Ազատությունից զրկելու հետ կապված պատիժների և այլ միջոցների կիրառման նվազեցումը Հայաստանում», http://www.coe.am/docs/custodial-sentences-am.pdf ] 



3.2. Երաշխիքներ՝ կալանքը՝ որպես պատիժ չկիրառելու դեմ

3.2.1. Ցանկացած ռեժիմով ազատությունից զրկված (բերված, ձերբակալված, կալանավորված և ազատազրկման դատապարտված) անձանց համար անհրաժեշտ է ապահովել պահման այնպիսի պայմաններ, որոնք չեն հակասի Կոնվենցիայի 3-րդ հոդվածին: Այս առումով, առաջին խնդիրը ազատազրկման վայրերի գերբնակեցվածությունն է: Սրա իրականացման ձևը` դատական պրակտիկայի փոփոխումն է, դատական պրակտիկայում կալանավորմանն այլընտրանքային խափանման միջոցների, ինչպես նաև ազատազրկման հետ չկապված պատժատեսակների ավելի լայն կիրառումը խթանելելն է: Օրենսդրական բնույթի միջոցառումների ցանկում պարտադիր անհրաժեշտ է ամրագրել, որ պրոբացիայի ծառայությունը, որը նախատեսվում է 2016թ. սկսած իր աշխատանքները տանի և համապատասխան զեկույցով հանդես գա ոչ միայն դատապարտված անձի նկատմամբ պատիժ նշանակելու և պատժից պայմանական վաղակետ ազատելու, այլև խափանման միջոցների ընտրության ժամանակ՝ ընդ որում ինչպես սկզբնական, այնպես էլ շարունակական կալանավորման համար:[footnoteRef:27] Պետք է ողջունել ՀՀ ՔԴՕ նոր նախագծի այն մոտեցումը, որ հնարավոր է մի քանի խափանման միջոցի միաժամանակ կիրառումը: Սակայն, կարծում ենք, սխալ է գործող ՔԴՕ-ից այն դրույթի դուրս բերումը, որ խափանման միջոցները չեն կարող պարունակել պատժի տարրեր:  [27:  Երբեմն նշվում է, որ սկզբնական կալանավորման համար, ձերբակալման խսիտ կարճ ժամկետի ընթացքում անհնար է, որպեսզի պրոբացիոն ծառայողը կարողանա պատշաճ տեղեկանք կազմել՝ ազատությունից զրկելու հետ չկապված խափանման միջոցի նպատակների իրագործելիության մասին: Խոսքը, սակայն, ընդամենը սկզբունքի մասին է, քանի որ պարզ է, որ այդ տեղեկանքն այնքան սպառիչ չի լինի, որքան դատապարտյալի համար կազմվածը: Օրինակ, Նիդերլանդներում, աշխատակիցը տեսակցում է ձերբակալվածին ՁՊՎ-ում և զրուցում նրա հետ, և այդ թվում` դրա հիման վրա էլ կազմում է որոշակի տեղեկանք՝ կալանավորման միջնորդությունը քննող դատավորի համար:] 


3.2.2. ՔԴՕ-ում անհրաժետ է նախատեսել՝ որպես անմեղության կանխավարկածի տարր, որ ձերբակալվածի կամ կալանավորի նկատմամբ կիրառվող սաստման միջոցները՝ ձեռնաշղթաներ, ոտնաշղթաներ և այլն, կարող են կիրառվել միայն որպես կանխարգելիչ միջոցներ և երբեք՝ ոչ իբրև պատժի, հատուցման կամ վախեցնելու միջոց: 

3.2.3. Անհրաժեշտ է նախատեսել, որ դատարանի կողմից որպես խափանման միջոց նշանակվող կալանավորման դեպքում, դատարանը պատասխանատու է նաև իր որոշման կատարման համար, այն է՝ ապահովելու կալանավորման՝ խափանման միջոցի նպատակներին ծառայելը, և եթե դատարանին ներկայացվեն ապացույցներ, որ կալանավորումը կիրառվում է որպես պատժի միջոց կամ դրա ընթացքում խախտվում է ՄԻԵԿ 3-րդ հոդվածը, ապա դա պետք է լինի խափանման միջոցը փոխելու հիմք: 


3.3. Զանգի, բժշկի և փաստաբանի իրավունք

3.3.1. Ոստիկանության մեկուսարաններում 2014թ. հունվար-օգոստոս ամիսներին կատարված հասարակական մշտադիտարկման խմբի հավաքած տվյալների համաձայն, միջինը 17 տոկոսը մեկուսարան բերվելիս ունեցել են մարմնական վնասվածք: Նույն աղբյուրի համաձայն` 690 կալանավորներից միայն 75-ն է ունեցել պաշտպան:  ՔԴՕ-ում պետք է նախատեսել առանձին հոդված, որտեղ նշված կլինի, որ արգելանքի ենթարկված անձի խոշտանգման կանխարգելմանը ուղղված հիմնական երեք իրավունքները՝ զանգի իրավունք, փաստաբանի և բժշկի իրավունք, ինչպես նաև այդ իրավունքների մասին տեղեկացվելը, (որոնք նախատեսված են ՔԴՕ նախագծի 110-րդ հոդվածի 2-րդ մասով) չեն կարող ենթարկվել սահմանափակման` անգամ արտակարգ իրավիճակներում, որպես` խոշտանգման բացարձակ արգելքի ուժով բացարձակ անհրաժեշտ երաշխիքներ:[footnoteRef:28]  Բացի այդ, պետք է նախատեսել, որ ձերբակալման առավելագույն ժամկետը լրանալը հիմք է կալանավորման միջնորդությունը մերժելու համար: [28:  Աքսոյն ընդդեմ Թուրքիայի, 18.12.1996թ, Բրոուգանն ընդդեմ ՄԹ, 29.11.1998, ՄԱԿ-ի ԽԴԿ-ի կոմիտեի Ընդհանուր մեկնաբանություններ, Հ-29, հոդված 4, 1950-րդ նստաշրջան, 24.07.2001, կետ 16:  ] 


3.3.2. Նույնպիսի միջազգային մոտեցում կա նաև ձերբակալման օրինականության դատական ստուգման երաշխիքների հանդեպ: ՀՀ Սահմանադրության 43-րդ հոդվածն էլ հռչակում է, որ «Մարդու և քաղաքացու հիմնական իրավունքների ու ազատությունների սահմանափակումները չեն կարող գերազանցել Հայաստանի Հանրապետության միջազգային պարտավորություններով սահմանված շրջանակները»: ՄԱԿ-ի մարդու իրավունքների կոմիտեն պետություններին կոչ է արել «սահմանել habeas corpus կամ նմանատիպ որևէ այլ ընթացակարգ՝ իբրև սահմանափակման ոչ ենթակա անձնական իրավունք, այդ թվում՝ արտակարգ դրության ընթացքում»։[footnoteRef:29]   [29: 	Commission Resolution, 1994/32.] 


Նաև Եվրոպայի Խորհրդի Նախարարների կոմիտեի 27.09.2006թ. թիվ 2006(13) Հանձնարարականը՝ «Նախնական կալանքի օգտագործման, այն կիրառելու պայմանների և  խախտումների դեմ երաշխիքների մասին» նշում է, որ «Մարդու իրավունքների Եվրոպական կոնվենցիայի 15-րդ հոդվածում նշված արտակարգ դրության առկայությունը՝
«15. ... չպետք է հանգեցնի նրան, որպեսզի արգելանքի վերցնելու պահից մինչև նախնական կալանքի տակ պահելու հարցը որոշելու համար դատական մարմնի մոտ տարվելու միջև ժամանակահատվածը լինի յոթ օրից ավելի՝ բացառությամբ այն դեպքերի, երբ նիստ անցկացնելը բացարձակապես անհնար է։․․․
20․ ... չպետք է ազդի նախնական կալանքի տակ գտնվող կալանավորի՝ իր կալանքի օրինականությունը վիճարկելու իրավունքի վրա, ...
25.4․ ... որպես կանոն, չպետք է ազդի նախնական կալանքի վերաբերյալ վարությի հետ կապված պաշտպան ունենալու և նրա հետ խորհրդակցելու իրավունքի վրա»։

3.3.3. Անհրաժետ է նախատեսել, որ «խոցելի վիճակում գտնվող» որոշ կատեգորիաների անձանց, առաջին հերթին՝ անչափահասների համար, պետք է կիրառվեն լրացուցիչ երաշխիքներ՝ Նախագծի 110-րդ հոդվածով նախատեսված և սույն ենթակետի վերնագրում նշված երեք «հակախոշտանգումային» իրավունքները: Մասնավորապես, անհրաժեշտ է որպեսզի զանգի իրավունքն իրականացնի հենց ոստիկանը՝ անկախ անչափահասի խնդրանքից, ինչպես նաև՝ որ այդ իրավունքից անչափահասն օգտվի մինչև ոստիկանության շենք հասնելը, այսինքն՝ փաստացի ազատազրկվելու պահից: ՔԴՕ-ի՝ դրանում օգտագործվող հասկացությունների բովանդակությանը նվիրված հոդվածում, այս առումով, պետք է տրվի նաև «խոցելի վիճակում գտնվողի» հասկացության սահմանումը: 

Խոշտանգման չենթարկվելու` անձի իրավունքի վերը նկարագրված երաշխիքները, միաժամանակ այն երաշխիքներն են, որոնցով ապահովվում է խոշտանգում թույլ տված անձանց նկատմամբ քրեական արդյունավետ հետապնդման անխուսափելիությունը, ինչի մասին խոսվում է վերջին կետում: 

4. Ապահովել խոշտանգման փաստով վարույթի հարուցման և արդյունավետ ու անկախ քննության իրականացումն ու հատուցման տրամադրումը

4.1. Խրախուսել խոշտանգման մասին հաղորդումների ներկայացումը

4.1.1. Անհրաժեշտ է նախատեսել, որ խոշտանգման մասին հայտարարության առկայության դեպքում, պետությունը պետք է պաշտպանության միջոցներ ձեռնարկի` այդ հայտարարության համար հնարավոր վրեժխնդրությունից անձին և նրա հարազատներին պաշտպանելու ուղղությամբ: Ընդհուպ, եթե հայտարարությունը ակնհայտորեն անհիմն չէ, կարող է անհրաժեշտ լինել պաշտոնավարության կասեցումը, հայտարարություն տվողին այլ, ավելի անվտանգ վայրում պահելը և այլն:[footnoteRef:30]  [30:  ՄԱԿ-ի կոնվենցիա, հոդված 13:] 


4.1.2. Անհրաժեշտ է ՔԴՕ-ում սահմանել, որ խոշտանգման մասին հայտարարության գրանցումը պետք է լինի պարզ, արագ և սկզբնական շրջանում՝ գաղտնի: Պետք է նախատեսվի բողոքը համապատասխան մարմնին փակ ծրարով հանձնելու հնարավորություն: Այն մարմինը, ում հասցեագրվել է բողոքը, պետք է անմիջապես հաստատի ստացումը և անհապաղ արձագանքի: Զոհը և նրա հարազատները պետք է հնարավորություն ունենան հետևելու ընթացքին և ծանոթանալու քննության հետ կապված փաստաթղթերին:[footnoteRef:31] Այն պաշտոնատար անձը, ում դեմ բողոք է ներկայացվել, չպետք է տեղյակ պահվի այլ կերպ՝ քան խոշտանգման մասին հայտարարությունն իրավասու մարմնի կողմից քննության պաշտոնական վարույթի շրջանակներում: Պետք է նախատեսվի պատասխանատվություն`  բողոքի առկայությունը ենթադրյալ խոշտանգողին բացահայտելու համար, քանի որ նման բացահայտումը զոհի մոտ խորացնում է անօգնականության զգացումը և ինքնին հանդիսանում է վատ վերաբերմունք: [31:  Конор Фоли, “Борьба с пытками: руководство для судей и прокуроров”, Центр по защите прав человека, Эссекский университет, 2003, с. 69.] 


4.1.3. ՔԴՕ-ում պետք է հատուկ նախատեսել քրեական դատավարության մասնակիցների իրավունքը՝ հանդես գալու խոշտանգումների և այլ վատ վերաբերմունքի ենթարկվելու մասին հայտարարությամբ և ստանալու այդ հայտարարության առթիվ վարույթն իրականացնող մարմնի պատճառաբանված դատական որոշում:

4.1.4. Պետք է սահմանել, որ խոշտանգման ենթադրյալ փաստի առթիվ վարույթի հարուցման կամ ահազանգման պարտականությունը քրեական վարույթի մասնակիցների վրա դրված է ի պաշտոնե՝ անկախ այդ մասին հայտարարության առկայությունից կամ բացակայությունից, եթե առկա են վատ վերաբերմունքի տեսանելի հետքեր:[footnoteRef:32] [32:  ԽԿԿ Զեկույցը՝ Ռուսաստան 2011թ. ապրիլի 27-ից մայիսի 6-ը-ը կատարած այցի վերաբերյալ, CPT/Inf(2013)1, կետ 20; ԽԿԿ Զեկույցը՝ Հայաստան 2011թ. մայիսի 10-21-ը կատարած այցի վերաբերյալ, CPT/Inf(2011)24, կետ 27;  ՄԻԵԴ վճիռը՝ Տարաբուրկան ընդդեմ Մոլդովայի, 06.12.2011, կետ 56: Այս մասին ավելի մանրամասն նշված է Դատական ուղեցույցում:] 



4.2. Ապահովել դրանց արդյունավետ և անկախ քննությունը՝ փաստերը հաստատելու, մեղավորներին հայտնաբերելու և տուժողներին հատուցում տրամադրելու ուղղությամբ:

4.2.1. Անկախ և արդյունավետ. ընդհանուր պահանջներ. Քանի որ այս հարցի հետ կապված հիմնական խնդիրների պատճառը թերի իրավակիրառ պրակտիկան է, առաջարկությունների մեծ մասը ներկայացված է Դատական ուղեցույցում:

4.2.2. Արդյունավետ քննություն՝ Հատուկ քննչական ծառայությանը (այսուհետ՝ ՀՔԾ) պետք է տրամադրել օպերատիվ-հետախուզական ծառայություն, որպեսզի այդ գործողությունների կատարումը տրված չլինի այն մարմիններին, ում աշխատակիցների կողմից ենթադրյալ կատարված հանցագործությունները քննում է ՀՔԾ-ն:

4.2.3. ՀՔԾ-ն պետք է իրավունք ունենա կասեցնելու ենթադրյալ խոշտանգողների պաշտոնավարումը:[footnoteRef:33] [33:  Տես` Յամանն ընդդեմ Թուրքիայի գործով ՄԻԵԴ 02.11.2004թ.  վճիռը, կետ 55-րդ, նաև՝  Բեկոսը և Կուտրոպուլոսն ընդդեմ Հունաստանի գործով ՄԻԵԴ 13.12.2005թ. վճիռը, կետ 54-րդ: Ստամբուլյան արձանագրություն, կետ 80-րդ (Աղբյուրների վկայակոչումն ըստ՝ Էրիկ Սվանիձե, Վատ վերաբերմունքի և անպատժելիության դեմ պայքարը. Կալանավորվածների իրավունքները և իրավապահ մարմինների աշխատակիցների պարտականությունները, Երևան, 2010, էջ 27:] 


4.2.4. Բացի այդ, պետք է նախաքննական գաղտնիք համարել ՀՔԾ քննությունը և այն, ներառյալ՝ խոշտանգման մասին հաղորդումները, չբացահայտել նաև ոստիկանության համար: Անթույլատրելի է, որ ՀՔԾ-ն հենվում է ոստիկանության տեղեկանքների վրա: 2013 թ. ընթացքում ՀՔԾ-ն քննել է բռնությամբ, զենքի կամ հատուկ միջոցների գործադրմամբ կատարված պաշտոնեական լիազորությունները սահմանազանցելու 114 դեպք, որոնցից 19-ով հարուցվել է քրեական գործեր, իսկ դրանցիծ 10-ը էլ` հետագայում կարճվել է:  

4.2.5. Բժշկական զննություններ և ապացույցներ

4.2.5.1. Անհրաժեշտ է օրենսդրորեն սահմանել բժշկական հետազոտության արագ և կանոնավոր ապահովումը՝ առնվազն արգելանքի տակ գտնվող անձի տեղաշարժերից առաջ և հետո՝ նրա առողջական վիճակի համար պատասխանատվության անհատականացումն ապահովելու նպատակով: 

4.2.5.2. Անհրաժեշտ է ՔԴՕ-ում սահմանել, որ անձը կամ նրա փաստաբանը կարող են դիմել և ստանալ դատական բժշկի փորձագիտական եզրակացությունը, որը հավասար ապացուցողական ուժ կունենա` ինչ վարույթն իրականացնող մարմնի կողմից նշանակված փորձաքննության արդյունքները: «Բարաբաշնիկովն ընդդեմ Ռուսաստանի» գործով Դատարանը նշել է, որ «ցնցված է այն փաստից, որ դատաբժշկական փորձաքննությունը նշանակված էր ոստիկանության այն նույն քննիչի կողմից, ով դիմումատուին հարցաքննել էր ձերբակալությունից հետո և կարող էր ականատես եղած լինել պնդվող ծեծին»[footnoteRef:34]: «ԽԿԿ-ն ընդգծում է, որ չպետք է որևէ «պատնեշներ» լինեն դատական բժիշկների և վատ վերաբերմունքի  մասին պնդող անձանց միջև՝ անկախ նրանից, թե արդյոք այդ բժիշկների ծառայությունները պատոնապես հայցված են եղել քննչական, դատախազական կամ այլ պաշտոնյաների կողմից, թե ոչ:[footnoteRef:35] Այնուհետև, այն մասնավորեցնում է, որ այն անձինք, ովքեր պնդում են իրավապահ կամ անվտանգության մարմինների կողմից դրսևորված վատ վերաբերմունքի մասին, պետք է հնարավորություն ունենան՝ սեփական նախաձեռնությամբ ենթարկվելու հավատարմագրված դատական բժշկի զննության՝ առանց քննչական կամ դատական մարմնի նախապես տրված լիազորման և անկախ անազատության մեջ գտնվելու հանգամանքից»:[footnoteRef:36]   [34:  08.01.2009, կետ 48:]  [35:  ԽԿԿ Զեկույցը՝ Ալբանիա 2005թ. մայիսի 23-ից հունիսի 3-ը-ը կատարած այցի վերաբերյալ, CPT/Inf(2006)24, կետ 49:]  [36:  ԽԿԿ Զեկույցը՝ Ռուսաստան 2011թ. ապրիլի 27-ից մայիսի 6-ը կատարած այցի վերաբերյալ, CPT/Inf(2013)1, կետ 28:] 


Այս խնդիրը դիտարկելիս անհրաժեշտ է հաշվի առնել ոչ միայն պաշտպանի կողմից ապացույցի կարգավիճակ ունեցող եզրակացություն ձեռք բերելու կարևորությունը, այլ նաև այն կարգավիճակների տարբերությունը, որ ունեն «պետության», այսինքն՝ մեղադրանքի կողմից նշանակված և փաստաբանի կողմից հրավիրված անձինք դատարանում: Խոսքը, նախևառաջ, վերաբերում է դատարանում հարցեր տալու իրավունքին: Փորձագետի՝ ՔԴՕ-ի 85-րդ հոդվածի 6-րդ մասում նախատեսված իրավունքները հավասարապես անհրաժեշտ են և գործով ճշմարտության բացահայտման, և մեղադրյալի արդարացի դատաքննության իրավունքի, նախևառաջ պաշտպանության իրավունքի և անթույլատրելի ապացույցների չօգտագործման իրավունքի իրացման համար: Սրանից արդեն իսկ միանշանակորեն բխում է պաշտպանական կողմի՝ ինքնուրույն կերպով փորձագետ հրավիրելու իրավունքը: 

Փորձագետի՝ հարցեր տալու իրավունքից օգտվելը պաշտպանական կողմին հասանելի դարձնելու անհրաժեշտությունը նշվել է ՄԻԵԴ-ի կողմից՝ ՄԻԵԿ 6-րդ հոդվածով երաշխավորված մրցակցության սկզբունքի ներքո՝ Բյոնիշն ընդդեմ Ավստրիայի գործով 06.05.1985թ. կայացված վճռում:

Այս վճիռը չափազանց կարևոր է ՀՀ թե օրենսդրական, և թե իրավակիրառական, առաջին հերթին դատական պրակտիկայի կատարելագործման տեսակետից: Նախ, ՄԻԵԴ-ը հստակ նշում է, որ մեղադրյալն իրավունք ունի կասկածի տակ դնելու «պետական» փորձագետի անկողմնակալությունը, երբ վերջինս, ըստ էության, հանդես է գալիս որպես իր դեմ վկայող անձ, ապա արձանագրում՝ 

«32. … զենքերի հավասարության սկզբունքը, որը ներհատուկ է արդարացի դատաքննության գաղափարին (տես՝ mutatis mutandis, Դելկուղի գործով 1970թ. հունվարի 17-ի վճիռը, շարք Ա, Հ-11, էջ 15, կետ 28-րդ) և որն արտացոլված է 6-րդ հոդվածի 3(դ) կետում («միևնույն պայմաններում» - տես՝ mutatis mutandis, Էնգելը և մյուսները գործով 1976թ. հունիսի 8-ի վճիռը, շարք Ա, Հ-22, էջ 39, կետ 91-րդ) պահանջում էին, որպեսզի հավասար վերաբերմունք լինի Տնօրենին լսելու[footnoteRef:37] և այն անձանց լսելու միջև, ովքեր հրավիրվել էին պաշտպանության կողմից՝ անկախ նրանց կարգավիճակից»: [37:  Այսինքն՝ Սննդի վերահսկման դաշնային ինստիտուտի՝ դատարանում որպես փորձագետ հանդես եկած տնօրենը:] 


Այնուհետև, Եվրոպական դատարանը նշում է, որ՝ 

«33. Դատարանը, ինչպես և Հանձնաժողովը, գտնում է, որ խնդրո առարկա երկու վարույթներում նման հավասար վերաբերմունք չի ցուցաբերվել:
Առաջին հերթին, Ինստիտուտի տնօրենը որպես «փորձագետ» է նշանակվել տարածքային դատարանի կողմից՝ համաձայն Ավստրիայի օրենսդրության: Օրենքի համաձայն, դրա շնորհիվ նա օժտվել է դատարանի՝ չեզոք և անկողմնակալ աջակցի գործառույթով: Այդ պատճառով նրա ցուցմունքները պետք է ավելի մեծ կշիռ ունենային, քան այն «փորձագետ վկաները», որոնք կանչվել էին, ինչպես որ առաջին վարույթի ընթացքում, մեղադրյալի կողմից…: 
Բացի այդ, մի քանի այլ հանգամանքներ վկայում են այն դոմինանտ դերի մասին, որը ստանձնելու հնարավորություն է Տնօրենը:
«Փորձագետի» իր կարգավիճակում նա հնարավորություն է ունեցել մասնակցելու բոլոր նիստերին, դատարանի թույլտվությամբ՝ հարցեր տալու մեղադրյալին և վկաներին և համապատասխան պահերին՝ մեկնաբանություններ անելու նրանց ցուցմունքների առթիվ:…
Հավասար վերաբերմունքի բացակայությունն առանձնապես ցնցող էր առաջին վարույթի հետ կապված՝ այն տարբեր կարգավիճակների պատճառով, որպիսիք ունեին դատարանի փորձագետը և պաշտպանական կողմի «փորձագետ վկաները»: Որպես սովորական վկա, պրն. Փրանդլին[footnoteRef:38] թույլատրված չէր դատարանի առջև հանդես գալ մինչև ցուցմունք տալու համար հրավիրվելը:[footnoteRef:39] [38:  Այսինքն՝ պաշտպանական կողմի հրավիրած մասնագետին, որի կարգավիճակում հրավիրված է եղել Վիեննայի Անասնաբուժական համալսարանի Մսի հիգիենայի և տեխնոլոգիաների ինստիտուտի տնօրենը:]  [39:  Մինչդեռ, մեղադրանքի կողմի «փորձագետի» եզրակացությունը նախորոք ներկայացվել էր դատարանին:] 


ՄԻԵԴ մեջբերված դիրքորոշումները մեկ անգամ ևս ապացուցում են պաշտպանական կողմի՝ նախ, ոչ թե մասնագետ, այլ փորձագետ հրավիրելու իրավունքի, ինչպես նաև անկախ կարգավիճակից՝ հավասար դատավարական պայմաններում գործելու, առաջին հերթին՝ ապացույց որպես այդպիսին դատարանին ներկայացնելու և դատավարական հավասար իրավունքներ ունենալու անհրաժեշտությունը: 


4.3. Ապահովել խոշտանգան զոհերին հատուցման տրամադրումը
4.3.1. Պետությունները չեն կարող քաղաքացիներին զրկել իրավունքի վերականգնման արդյունավետ միջոցի իրավունքից: ՄԻԵԴ-ը նյութայան կամ ոչ նյութական վնասի դիմաց հատուցման տրամադրումը, ՄԻԵԿ 3-րդ հոդվածի խախտման համար ինքնին իրավունքի վերականգնման միջոց չի համարում:[footnoteRef:40] Հատուցում ապահովելու առկա խնդրիրներից է նախկին վիճակի վերականգնման պահանջի ամրագրումը (restitution in integrum): Սա լուծվում է գործի նորոգման ինստիտուտով (եթե անձը դատապարտվել է խոշտանգման արդյունքում ձեռք բերված տվյալների հիման վրա): [40:  Տես, ի թիվս այլ աղբյուրների՝ Ռազզակովն ընդդեմ Ռուսաստանի գործով 05.02.2015թ. վճիռը, § 50:] 


4.3.2. Պետք է հստակ սահմանվի, որ ոչ միայն արդարացված անձն ունի խոշտանգման համար հատուցում ստանալու իրավունք, այլև դատապարտյալը:

4.3.3. Անհրաժեշտ է օրենսդրորեն ամրագրել խոշտանգման զոհի՝ հատուցում ստանալու իրավունքը և վերջինիս թղթակցող պետության համապատասխան պարտավորությունը՝ անկախ մեղավորներին հայտնաբերելու հանգամանքից: 

4.3.4. Անհրաժեշտ է օրենսդրորեն սահմանել, որ պետությունը խոշտանգման զոհերին հատուցում է տրամադրում ոչ թե որպես ներկայացված քաղաքացիական հայցի բավարարում, այլ որպես պատասխանատվության միջոց: Պետությունը կարող է ռեգրեսային հայց ներկայացնել խոշտանգումն իրականացրած պաշտոնատար անձանց դեմ: Նման դրական փորձը, որն առկա է ՌԴ-ում, մանրամասն նկարագրված է ՄԻԵԴ վերջերս կայացրած որոշումներից մեկում.

«Դիմումատուի նկատմամբ վատ վերաբերմունքի ենթադրյալ փաստի առթիվ քրեական գործի հարուցումից հետո կատարված նախաքննությամբ ձեռք բերված ապացույցների համակցությունը հիմք է հանդիսացել քաղաքացիական դատարանի համար միջադեպի փաստերը հաստատված համարելու համար՝ այնքանով, որքանով դա անհրաժեշտ է եղել ոստիկանների գործողությունների համար պետության պատասխանատվությունն արձանագրելու և դիմումատուին նրա կրած վնասի դիմաց հատուցում տրամադրելու համար…: Ինչ վերաբերում է անձնական պատասխանատվության հարցին, ապա քննչական կոմիտեն գտել է, որ դիմումատուի մատնանշած երկու ոստիկանների նկատմամբ քրեական հետապնդում իրականացնելու համար անհրաժեշտ ապացույցները եղել են ոչ բավարար և կասեցրել գործի քննությունը՝ ենթադրյալ կատարողների ինքնությունը պարզված չլինելու հիմքով»:[footnoteRef:41] [41:  Նույն տեղում, կետ 63-րդ:] 

